Gabčíkovo (okres Dunajská Streda)

Gabčíkovo (historicky , ,  od roku 1948 premenovaná na počesť Jozefa Gabčíka) je mesto na Slovensku v okrese Dunajská Streda.

Polohopis 
Mesto sa nachádza v centrálnej časti Podunajskej roviny, cca 10 km južne od Dunajskej Stredy, 40 km juhovýchodne od Bratislavy a 3 km severne od rovnomenného vodného diela. Mestom preteká Čiližský potok a v okolí je viacero zavlažovacích kanálov.

Dejiny 
Usadlosť s názvom Beys sa spomína už v roku 1102, čím sa radí k najstarším sídlam v regióne. V roku 1264 sa v listinách nachádza názov Terra castri Zolgageur Bews, v preklade Bews územie hradu Szolgagyőr. Spomínaný hrad Szolgagyőr ležal pri Malom Blahove, no zanikol počas vpádu Mongolov do Uhorska v roku 1241. V čase vzniku najstaršej osady územie obývali Pečenehovia, ktorí strážili brod cez Čiližský potok na ceste z Győru. Belo IV. daroval obec Amadeovcom a tak jej obyvatelia boli až do roku 1848 ich poddanými. V spisoch sa objavujú rôzne podoby názvu, v 14. storočí sa spomína ako Bess. V roku 1468 udelil kráľ Matej dedine Bős právo poriadať týždenný jarmok. 

Opevnený kaštieľ s vodnou priekopou a baštami, stojaci dodnes, sa spomína v roku 1402. Po prisťahovaní nemeckých kolonistov v 16. storočí sa postupne začínajú používať dva názvy; v roku 1565 listiny uvádzajú Magyarbős ( a Németbős, ). V katastri obce sa nachádzalo niekoľko mlynov, no tiež liehovar, pivovar a cukrovar, ktorý patril v rokoch 18551876 k najväčším v Uhorsku. V rokoch 1861 a 1867 obec zasiahli požiare.

Po rozpade Uhorska a vzniku prvej ČSR sa používal názov obce Beš, ktorý bol po roku 1948 zmenený na počesť Jozefa Gabčíka, ktorý  v operácii Anthropoid vykonal atentát na zastupujúceho ríšskeho protektora Protektorátu Čechy a Morava, Reinharda Heidricha.. V povojnovom období bol Gabčíkovu odňatý mestský štatút a tým sa stalo strediskovou obcou miestneho významu. Verejnosti známou sa vtedajšia obec stala po začatí výstavby vodného diela, sprevádzanej medializovaným medzinárodným sporom s Maďarskom. K 1. januáru 2016 sa Gabčíkovo stalo opäť mestom.

Národnostné zloženie obyvateľstva

Kultúra a zaujímavosti

Pamiatky 
 Rímskokatolícky kostol sv. Margity Antiochijskej, jednoloďová pôvodne gotická stavba s polygonálnym ukončením presbytéria a vežou tvoriacou súčasť jej hmoty, z polovice 14. storočia. Úpravami prešiel na konci 15. storočia. Barokovo bol kompletne prestavaný okolo roku 1770. V roku 1886 bol rozšírený o bočnú kaplnku. Interiér je zaklenutý českou plackou. Nachádza sa tu barokový oltár z roku 1770 s novším obrazom z roku 1929 od F. Maya. Bočný oltár Panny Márie je barokovoklasicistický z obrazom Panny Márie z druhej polovice 18. storočia. Kazateľnica pochádza z rovnakého obdobia. Zo stredovekých detailov sa dochoval neskorogotický portál a jedno hrotité okno. Fasády kostola sú členené kazulovými oknami so šambránami, štítové priečelie s konkávnym prehnutím je členené pilastrami so stredným rizalitom, z ktorého vyrastá veža. Tá je členená lizénovými rámami a ukončená korunnou rímsou s terčíkom s hodinami a ihlancovou helmicou.  

 Kaštieľ rodiny Amade, dvojpodlažná štvorkrídlová pôvodne renesančná stavba zo 17. storočia. Koncom 18. storočia bol barokovoklasicisticky prestavaný. V súčasnosti tu sídli domov dôchodcov. Interiéry sú zaklenuté valenými klenbami s lunetami a pruskými klenbami, v ľavom trakte prízemia sú dochované renesančné krížové klenby. Juhozápadnéj fasáde dominujú dve nárožné veže a stredný rizalit s polkruhovým portálom s bosovaním. Nárožia majú bosované lizénové rámy, fasády sú členené lizénami a kordónovou rímsou. Okná majú profilované nadokenné rímsy, na poschodí s klenákmi. Okolo kaštieľa sa nachádza krajinársky park.

 Židovská synagóga, historizujúca stavba z konca 19. storočia. Fasády boli dekorované neorománskym a neogotickým tvaroslovím. Po druhej svetovej vojne bola upravená na sklad a stratila svoj autentický charakter.

 Socha piety, baroková socha z 18. storočia. Nachádza sa pri rímskokatolíckom kostole.

Šport 
 TJ Gabčíkovo – futbalový klub, účastník III.ligy západ

Partnerské obce  
  Enese, Maďarsko
  Kondoroš, Maďarsko
  Mihăileni, Rumunsko
  Nagymaros, Maďarsko
  Pázmándfalu, Maďarsko

Referencie

Pozri aj 
 Zoznam kultúrnych pamiatok v Gabčíkove
 Vodné dielo Gabčíkovo

Zdroj 
 Oficiálna stránka mesta

 
Okres Dunajská Streda
Mestá na Slovensku